Oljefondet tjente mer penger i første kvartal enn noen gang tidligere, målt i kroner.

De nest beste resultatene i fondets historie var i tredje og fjerde kvartal i 2009, da fondets avkastning endte på henholdsvis 325 og 270 milliarder kroner.

– Første kvartal var preget av store prisbevegelser i det europeiske markedet. Etter en svak avkastning for europeiske aksjer i fjoråret, så vi en oppgang i dette markedet i første kvartal, sier Yngve Slyngstad, leder for NBIM (Oljefondet).

Oljefondet besto ved utgangen av 1. kvartal av 62,5 prosent aksjer. Det var disse investeringene som i snitt ga høyest avkastning, med 7,5 prosent.

Vel 35 prosent av fondet som var plassert i rentepapirer, kastet av seg 1,6 prosent.

Samlet ga fondets porteføljer en avkastning som var 0,2 prosentpoeng høyere enn referanseindeksene som er fastsatt av Finansdepartementet.

Tilførselen av nye oljekroner var 5 milliarder, det laveste på 16 år.

Ved utløpet av første kvartal var Oljefondets samlede verdi 7012 milliarder kroner.

I snitt har Oljefondet siden fondets oppstart i 1998 hatt en årlig realavkastning på 4,1 prosent.

Oljefondets største pengeplasseringer er i sveitsiske Nestle, med 51 milliarder kroner, mens Apple er nest største investering med 43 milliarder kroner.